ทองคำปิดขยับลง 10 เซนต์
สัญญาทองคำตลาดนิวยอร์กปิดลบนักลงทุนเทขายทำกำไรหลังจากสัญญาทองคำทะยานขึ้นติดต่อกันหลายวัน
9 เม.ย. 2553

สัญญาทองคำตลาดนิวยอร์กปิดลบนักลงทุนเทขายทำกำไรหลังจากสัญญาทองคำทะยานขึ้นติดต่อกันหลายวัน
สัญญาทองคำ COMEX (Commodity Exchange) ส่งมอบเดือนมิ.ย.ลดลง 10.00 เซนต์ แตะที่ระดับ 1,152.90 ดอลลาร์/ออนซ์ หลังจากเคลื่อนตัวในช่วง 1,144.40-1,154.70 ดอลลาร์
ขณะที่สัญญาโลหะเงินเดือนพ.ค.ปิดที่ 18.127 ดอลลาร์/ออนซ์ ลดลง 7.20 เซนต์ และสัญญาโลหะทองแดงเดือนพ.ค.ลดลง 1.1 เซนต์ ปิดที่ 3.5865 ดอลลาร์/ปอนด์
ส่วนสัญญาพลาตินัมส่งมอบเดือนก.ค.ปิดที่ 1,717.10 ดอลลาร์/ออนซ์ ร่วงลง 6.10 ดอลลาร์ และสัญญาพัลลาเดียมส่งมอบเดือนมิ.ย.ปิดที่ 503.50 ดอลลาร์/ออนซ์ ลดลง 8.85 ดอลลาร์
สัญญาทองคำดีดตัวขึ้นในช่วงเช้าเพราะได้แรงหนุนจากสกุลเงินดอลลาร์สหรัฐที่อ่อนค่าลงเมื่อเทียบกับยูโร หลังจากรัฐบาลกรีซกล่าวว่ายอดขาดดุลงบประมาณลดลง 40% ในไตรมาสแรกของปีนี้ และหลังจากนายฌอง-คล้อด ทริเชต์ ประธานธนาคารกลางยุโรป (อีซีบี) แสดงความเชื่อมั่นว่ากรีซจะไม่ผิดนัดชำระหนี้
นอกจากนี้ ตลาดทองคำนิวยอร์กยังได้ปัจจัยบวกจากข้อมูลของสมาคมศูนย์การค้าระหว่างประเทศ (ICSC) ที่ระบุว่า ยอดขายของบริษัทค้าปลีกรายใหญ่ของสหรัฐปรับตัวเพิ่มขึ้น 9% ในเดือนมี.ค.เนื่องจากสภาพอากาศที่สดใสและการจับจ่ายใช้สอยที่คึกคักในเทศกาลอีสเตอร์ 
กองทุน SPDR Gold Trust ซึ่งเป็นกองทุน ETF ทองรายใหญ่ที่สุดในโลก ได้ถือครองทองคำที่ระดับ 1,130.737 ตัน ณ วันที่ 7 เม.ย. ซึ่งเพิ่มขึ้น 0.914 ตันจากระดับของวันที่ 29 มี.ค